
Nudging szerepe a biztonságos vezetési szokások kialakításában: Z generációs járművezetők vizsgálata

A motiváció és befolyás olyan lenyűgöző pszichológiai kérdéseket vetnek fel, amelyeket számos kutatási témában vizsgálhatunk. A Magyarországon bekövetkező jelentős számú közúti balesetek kiemelt figyelmet kaptak az utóbbi időben, értékes lehetőséget nyújtva a biztonságos vezetési szokások mélyebb vizsgálatára.
A nudging – a viselkedési közgazdaságtan egyik fogalma – túlmutatva a szokásos értelemben vett motiváción, hatékonyan használható az emberi viselkedés befolyásolására anélkül, hogy korlátokat szabna gondolkodásunkban vagy jelentősen módosítaná gazdasági indítékainkat. Bár a nudging pozitív hatásait korábban már igazolták a járművezetés terén, a magyar Z generációs vezetőkre gyakorolt hatása még nem került elemzésre. Ezért a kutatás során az alábbi kérdés került megfogalmazásra: a nudging mely megközelítései alkalmazhatók a magyar Z generációs vezetők közlekedésbiztonsági tudatosságának és biztonságos vezetési szokásainak javítására, figyelembe véve demográfiai jellemzőiket, vezetéshez való viszonyukat és attitűdjeiket, hogy személyre szabott nudging stratégiákat alakíthassunk ki a legnagyobb hatékonyság érdekében?
A nudging hatása célzott mintán alapuló kérdőíves kutatással került értékelésre. A nudging legnagyobb befolyással bíró módszereinek azonosítása faktorelemzéssel történt, amely eredményeként a viselkedés összehasonlítás, a természetes következmények és a tudásformálás tényezők bizonyultak a leghatásosabbnak. E faktorok rendre a variancia 25,192%-át, 20,952%-át és 16,599%-át magyarázzák. A nudging és a járművezetők tulajdonságai közti összefüggések elemzésére nemparametrikus tesztek segítségével került sor. Az eredmények szerint a nők pozitívabban reagálnak a természetes következményekre, mint a férfiak; azok, akik nem rendelkeznek saját autóval, pozitívabban reagálnak a viselkedés összehasonlításra, mint azok, akik rendelkeznek; továbbá azok, akik nem tudják, hogy az autójuk fel van-e szerelve diagnosztikai eszközökkel pozitívabban reagálnak a természetes következményekre, mint azok, akik biztosan tudják, hogy az autójuk rendelkezik-e ilyen eszközökkel vagy sem.
Az eredmények alapján több ajánlás került megfogalmazásra a nudging közlekedésbiztonsági alkalmazására, mint az oktatási rendszer reformálása vagy új közlekedési táblák bevezetése. A kutatás eredményei hozzájárulhatnak a vezetők viselkedésének jobb megértéséhez és a biztonságosabb vezetési szokások kialakítását szolgáló stratégiák kidolgozásához a vizsgált populáció körében.



